Lise von Seelen (S), 2007-05-09:
Forslaget om at nedsætte en social retssikkerhedskommission kan man uden at overdrive sige er aktuel.
Det mener vi den er, fordi vi på det seneste har set en lang række eksempler på mennesker, der er kommet i klemme i vores system.
Vi kan også se det på undersøgelser, der falder ud på en sådan måde, at vi kan se, at vi altså har nogle steder i systemet, hvor vi ikke gør det godt nok i forhold til retssikkerheden.
Området har ikke haft den samme vækst som øvrige dele af samfundet.
Det er klart, at det pres, der så kan komme på et socialt område, hvor der jo i mange tilfælde er mange komplicerede processer og opgaver, der skal løses, selvfølgelig kan resultere i, at retssikkerheden også bliver sat tilsvarende under pres.
Det bør vi som politikere i høj grad være meget optaget af.
Vi har set en lang række af mangler i retssikkerheden, både hvad angår afgørelser og procedurer.
Og så kan man sige: Hvorfor være optaget af proceduren?
Vi er optaget af proceduren, fordi der jo i regler – retssikkerhed omkring procedurer – ofte ligger sikkerheden for, at borgeren inddrages i de afgørelser, som vedrører vedkommende selv, og som kan være af meget vital betydning for det, der er hverdagsspørgsmål, men sandelig også meget, meget vigtige spørgsmål i den enkeltes tilværelse.
Derfor opfatter vi, at vi med god grund har et ønske om at få et bedre overblik over, hvordan retssikkerheden fungerer i forhold til retssikkerhedsloven, som vi kender den i dag, hvor vi er helt sikre på, at vi kan blive klogere på, hvor de stærke sider er, og hvor de svage er.
Også på de områder, hvor det er kerneydelser, borgeren skal have, har vi set mange eksempler på, at borgere ikke er blevet mødt med den korrekte retssikkerhed, og der har vi jo kunnet se, at vi har en minister, som både over for handicappede og i forhold til de ældre og til børn, som mangler opfølgning i deres sagsbehandling, har haft det standardsvar på kritikken, at det er kommunernes ansvar, og at det er kommunernes arbejde.
Og der er ingen tvivl om, at kommunerne jo har et ansvar for udførerleddet, men lige præcis fordi man ser de her sager, som er så alvorlige, så kunne vi have interesse i at blive klogere på det og få afdækket igennem sådan en kommission, hvordan retssikkerheden er grundlæggende, både for de allersvageste borgere og for borgerne i al almindelighed.
Det er også meget lettere for en borger at acceptere sin egen situation, hvis man er tryg ved vores institutioner og de afgørelser, der foreligger.
Derfor er det meget, meget afgørende, at mennesker kan have tillid til vores sociale system, og der kommer retssikkerheden selvfølgelig ind som noget meget afgørende.
Vi tror også, at det her kunne hjælpe os til at stoppe den papirmølle, som kommunerne fortæller os de er ved at drukne i, og som regeringen har indført, med en masse kontrol.
Vi tror faktisk, at man, hvis man bliver klogere på det her, kunne begrænse den papirmølle, og det ser vi som noget meget, meget gunstigt.
Så derfor vil vi gerne støtte Enhedslistens forslag.
Vi finder faktisk, at der i forbindelse med det, der snakkes om, kvalitet i hele den offentlige sektor, er meget, meget hårdt brug for det her.
Derfor glæder det os, at Enhedslisten også nævner, at man kan have gavn af delresultater hen ad vejen.
For vi synes faktisk ikke engang, man kan vente 2 år på det her.
Vi synes, der også er brug for delresultater.
Det, jeg sagde i min ordførertale, var, at området her er blevet udhulet og ikke har haft en vækst svarende til den øvrige vækst i samfundet.
Og det er uden for enhver diskussion; det har området ikke haft.
Der er ingen tvivl om, at der har været en vækst i opgaver, men de penge, der er tilført området til de mange flere opgaver, områderne har fået, svarer ikke til det, og derfor er det jo indlysende, at sådan et område som det her så kommer under pres.
Vi har jo kunnet se det i alle sagerne, at socialkontorerne fortæller os, at de mangler uddannede socialrådgivere, at pædagogerne fortæller os, at de mangler pædagoger på de steder, hvor de allermest sårbare børn skal befinde sig og have rettet op på det, der er svært for dem.
Og sådan kunne jeg blive ved med, at vi simpelt hen savner det, der skal til, for at vi kan opfylde det, der står i loven, og som vi har lovet borgerne.